
A 19. századi cukrászat szaknyelve Kugler Géza: „A legujabb és legteljesebb nagy házi cukrászat” című műve alapján

Dolgozatomban a 19. századi cukrász szaknyelvet igyekszem bemutatni leginkább névtani vizsgálatok segítségével Kugler Géza „A legujabb és legteljesebb nagy házi cukrászat” című műve alapján.
Kiindulópontként a szaknyelvre vonatkozó általános definíciókat gyűjtöttem össze, majd a cukrász regisztert jellemeztem közelebbről. Ezek után a cukrász iparág történeti fejlődésével foglalkoztam, illetve a cukrász szakkifejezések megjelenésével egy-egy időszakban. Ezt követően a fő nyelvi forrásom, a Kugler Géza-féle mű segítségével nyelvi elemzéseket végeztem el: etimológiai, jelentéstani, szófajtani, illetve alaktani szempontból.
Végül pedig az általam kiválasztott tortaneveket a Hoffmann-féle névtani-rendszer alapján elemeztem. A korpuszt lexikális, morfológiai és szintaktikai vizsgálatoknak egyaránt alávetettem, hogy a tortanevekről minél átfogóbb képet adhassak. Célom az volt, hogy megtudjam, milyen névadási motivációk léteztek a tortanevek tekintetében ebben a korszakban.
Dolgozatom megfelelő alapja lehet a későbbiekben olyan összehasonlító vizsgálatoknak, melyek a 19. századi cukrász szaknyelvet hasonlítják össze már újabb nyelvi forrásokkal (például szakácskönyvekkel), ezáltal nyomon követhetővé válnának ennek a regiszternek a változásai, de akár újabb vagy elavult névadási szokásokat is fel lehet majd fedezni.




